b'\n_START_ARTICLE_\nCerkev sv. Vida, \xc5\xa0entvid pri Sti\xc4\x8dni\n_START_SECTION_\nOpis\n_START_PARAGRAPH_\n\xc5\xbdupnijska cerkev sv. Vida v \xc5\xa0entvidu pri Sti\xc4\x8dni se prvi\xc4\x8d omenja leta 1136, v povezavi z darovnico sti\xc5\xa1kemu samostanu. Stoji na manj\xc5\xa1i vzpetini na severnem robu starega trga naselja \xc5\xa0entvid pri Sti\xc4\x8dni. Na staro romansko arhitekturo danes spominjata samo \xc5\xa1e severna in ju\xc5\xbena ladja, preostanek pa so zabrisali kasnej\xc5\xa1i gradbeni posegi v arhitekturo cerkve. Tako so cerkev v 17. stoletju barokizirali. leta 1625 so ji pove\xc4\x8dali ladjo do prej prostostoje\xc4\x8dega zvonika in jo obokali. Istega leta je cerkev dobila tudi nov glavni oltar, v vhodni lopi pa so namestili romanski monolitni steber s kapitelom, ki je bil sicer pripeljan iz Sti\xc4\x8dne. Nazadnje so proti koncu 17. stoletja ladji prizidali \xc5\xa1e prezbiterij in zakristijo. Ob tem so zakristiji dodali oratorij, notranjost ladje pa razgibali z ven\xc4\x8dnim zidom in pilastri. Po koncu vseh del je cerkev posvetil ljubljanski \xc5\xa1kof Mihael Brigido, leta 1795._NEWLINE_Dana\xc5\xa1nji glavni oltar, ki je posve\xc4\x8den sv. Vidu, je narejen v 18. stoletju. Menza, tron in zgornji del tabernaklja je izdelal Janez Vurnik. Poleg glavnega oltarja sta v cerkvi \xc5\xa1e dva stranska oltarja. Ju\xc5\xbeni oltar je posve\xc4\x8den sv. Jo\xc5\xbeefu, severni pa Materi Bo\xc5\xbeji. Orgle s konca 18. stoletja v cerkvi so delo delavnice Mayer.'